NARIADENIE RADY (ES) č. 275/2008
zo 17. marca 2008,
ktorým sa mení a dopĺňa nariadenie Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
RADA EURÓPSKEJ ÚNIE,
so zreteľom na Zmluvu o založení Európskeho spoločenstva, najmä na jej článok 26,
so zreteľom na návrh Komisie,
keďže:
(1)
V oddiele II D predbežných ustanovení kombinovanej nomenklatúry v prílohe I k nariadeniu Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1) sa ustanovuje štandardná colná sadzba, ktorá sa paušálne vyrubuje vo výške 3,5 % z hodnoty tovaru zasielaného súkromným osobám v malých zásielkach alebo dovážaného v osobnej batožine cestujúcich, za predpokladu, že ide o dovoz inej ako obchodnej povahy a celková hodnota tohto tovaru neprevyšuje 350 EUR na zásielku alebo cestujúceho.
(2)
Paušálna sadzba 3,5 % z hodnoty tovaru a maximálna hodnota vo výške 350 EUR sa stanovili v nariadení Rady (ES) č. 866/97 z 12. mája 1997, ktorým sa mení a dopĺňa nariadenie (EHS) č. 2658/87 pokiaľ ide o predbežné ustanovenia colnej a štatistickej nomenklatúry (2). Tieto ustanovenia sa odvtedy neupravovali.
(3)
Colné sadzby za tovar bežne dovážaný v osobnej batožine cestujúcich alebo zasielaný súkromným osobám v malých zásielkach sa od roku 1997 znížili približne o 20 %. Preto je vhodné znížiť štandardnú sadzbu o jeden percentuálny bod na 2,5 %. Táto sadzba by sa mala uplatňovať iba na dovezený tovar, v prípade ktorého sadzba Spoločného colného sadzobníka nie je uvedená ako „bez cla“.
(4)
V súvislosti s vývojom cenovej inflácie v Spoločenstve aj mimo neho pri výrobkoch bežne dovážaných pri uvedených príležitostiach a vzhľadom na zvýšený počet cestujúcich a súkromných zásielok je vhodné prispôsobiť maximálnu hodnotu na 700 EUR, aby sa v takýchto prípadoch uľahčilo colné konanie.
(5)
Nariadenie (EHS) č. 2658/87 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Oddiel II prej časti prílohy I k nariadeniu č. 2658/87 sa mení a dopĺňa takto:
1.
bod D.1. sa nahrádza takto:
„1.
Clo sa vymeria v paušálnej sadzbe 2,5 % z hodnoty tovaru v zásielkach, ktoré zasiela súkromná osoba inej súkromnej osobe, alebo z tovaru v osobnej batožine cestujúcich, za predpokladu, že ide o dovoz inej ako obchodnej povahy.
Paušálna 2,5 %-ná colná sadzba sa uplatňuje, ak skutočná hodnota tovaru, z ktorého sa platí dovozné clo, nie je vyššia ako 700 EUR na zásielku alebo na cestujúceho.
Táto paušálna sadzba sa neuplatňuje na tovar, ktorého colná sadzba v colnom sadzobníku je „bez cla“, a na tovar v zásielke alebo osobnej batožine cestujúcich zatriedený do kapitoly 24, ak jeho množstvo prevyšuje množstvá ustanovené v článku 31 alebo podľa článku 45 nariadenia Rady (EHS) č. 918/83 z 28. marca 1983 ustanovujúce systém Spoločenstva pre oslobodenie od cla (3).
2.
v bode D.3. sa znenie „článkov 29 až 31 a 45 až 49 nariadenia (EHS) č. 918/83“ nahrádza znením „článkov 29 až 31 a 45 nariadenia (EHS) č. 918/83.“;
3.
v bode D.4. sa „350 EUR“ nahrádza „700 EUR“;
4.
v bode D.5. sa „350 EUR“ nahrádza „700 EUR“.
Článok 2
Toto nariadenie nadobúda účinnosť tretím dňom po jeho uverejnení v Úradnom vestníku Európskej únie.
Uplatňuje sa od 1. decembra 2008.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 17. marca 2008